Il-Kunsill illum adotta żewġ mandati li jawtorizzaw lill-Kummissjoni tinnegozja f'isem l-UE ftehim mal-Istati Uniti li jiffaċilita l-aċċess għal evidenza elettronika għall-fini ta' kooperazzjoni ġudizzjarja f'materji kriminali u li tipparteċipa fin-negozjati fi ħdan il-Kunsill tal-Ewropa dwar it-tieni protokoll addizzjonali għall-Konvenzjoni dwar iċ-Ċiberkriminalità, rispettivament. It-tnejn li huma għandhom l-għan li jiffaċilitaw l-aċċess għal evidenza elettronika, bħal emails jew dokumenti li jinsabu fuq il-Cloud, biex jintużaw fi proċedimenti kriminali. Jekk aktar 'il quddiem jiġu konklużi, huma ser jikkomplementaw il-qafas tal-UE dwar l-aċċess għal evidenza elettronika li bħalissa qed jiġi diskuss mill-istituzzjonijiet tal-UE u li dwaru l-Kunsill adotta l-pożizzjoni tiegħu f'Diċembru 2018 u f'Marzu 2019. Il-kriminali ma jiqfux mal-fruntieri tal-Ewropa. Illum il-ġurnata, huma jużaw teknoloġiji veloċi u moderni biex jorganizzaw l-attivitajiet illegali tagħhom u biex wara jħassru t-traċċi tagħhom. Ħafna mid-data meħtieġa biex jiġu traċċati dawn il-kriminali tinħażen fl-Istati Uniti jew minn kumpanniji tal-Istati Uniti. Għalhekk huwa ferm importanti li jkun hemm ftehim bejn l-UE u l-Istati Uniti biex jitħaffef l-aċċess tal-awtoritajiet tagħna tal-infurzar tal-liġi għal evidenza elettronika. Dan ser iwassal biex l-Ewropa tkun post aktar sikur iżda, fl-istess ħin, għandhom jiġu mħarsa d-data, il-privatezza u d-drittijiet proċedurali taċ-ċittadini tagħna. Ana Birchall, Viċi Prim Ministru tar-Rumanija, Ministru għall-Ġustizzja ad-interim Bħala parti mill-mandati ta' negozjar, il-Kunsill enfasizza l-ħtieġa li l-ftehimiet ikunu kompatibbli mal-leġislazzjoni tal-UE dwar l-aċċess għal evidenza elettronika li qed tiġi diskussa bħalissa. Il-Kunsill enfasizza wkoll ix-xewqa tiegħu li jkun involut mill-qrib fit-tħejjija u t-twettiq ta' dawn in-negozjati. Ftehim bejn l-UE u l-Istati Uniti dwar l-iffaċilitar tal-aċċess għal evidenza elettronika Il-konklużjoni ta' ftehim bejn l-UE u l-Istati Uniti tistabbilixxi qafas ta' kooperazzjoni mal-Istati Uniti, inkluż għal kooperazzjoni diretta mal-fornituri tas-servizzi. Dan jiżgura aċċess f'waqtu għal evidenza elettronika billi l-perijodu ta' żmien għall-forniment tad-data mitluba jitqassar għal għaxart' ijiem filwaqt li attwalment dan jieħu medja ta' għaxar xhur. Dan il-ftehim jiżgura wkoll salvagwardji b'saħħithom għall-protezzjoni tad-drittijiet fundamentali. Attwalment, il-fornituri ta' servizzi bbażati fl-Istati Uniti jikkooperaw mal-awtoritajiet Ewropej tal-infurzar tal-liġi fuq bażi volontarja u, taħt il-liġi tal-Istati Uniti, mhux dejjem jitħallew jipprovdu d-data mitluba direttament lill-awtoritajiet Ewropej wara talbiet għal aċċess għal evidenza elettronika. It-tieni protokoll addizzjonali għall-Konvenzjoni ta' Budapest F'Settembru 2017, il-Kunsill tal-Ewropa impenja ruħu li jħejji t-tieni protokoll addizzjonali għall-Konvenzjoni ta' Budapest dwar iċ-Ċiberkriminalità. L-għan tal-protokoll huwa li jistabbilixxi dispożizzjonijiet għal sistema ta' assistenza legali reċiproka (MLA) aktar effettiva u simplifikata, li tippermetti kooperazzjoni diretta mal-fornituri tas-servizz fi stati oħra partijiet għall-Konvenzjoni u biex it-tfittxijiet jiġu estiżi lil hinn mill-fruntieri. Huwa għandu jkun mgħammar b'salvagwardji u rekwiżiti qawwija tal-protezzjoni tad-data. Il-vantaġġ ta' ftehim bħal dan huwa l-potenzjal tiegħu li japplika fid-dinja kollha. Bħalissa, 63 pajjiż huma parti għall-Konvenzjoni, inkluż 26 stat membru. Il-passi li jmiss Il-Kummissjoni mistennija tibda n-negozjati mal-awtoritajiet tal-Istati Uniti dalwaqt. Fir-rigward tal-protokoll għall-Konvenzjoni ta' Budapest, in-negozjati bejn il-partijiet kollha diġà jinsabu għaddejjin. Deċiżjoni li tawtorizza l-ftuħ tan-negozjati bil-ħsieb tal-konklużjoni ta' ftehim bejn l-Unjoni Ewropea u l-Istati Uniti tal-Amerka dwar l-aċċess transfruntier għall-evidenza elettronika għall-kooperazzjoni ġudizzjarja f'materji kriminali Addendum għad-deċiżjoni - direttiva ta' negozjar Deċiżjoni li tawtorizza lill-Kummissjoni Ewropea tieħu sehem, f'isem l-Unjoni Ewropea, f'negozjati dwar it-tieni Protokoll Addizzjonali għall-Konvenzjoni tal-Kunsill tal-Ewropa dwar iċ-Ċiberkriminalità (STKE Nru 185) Addendum għad-deċiżjoni - direttiva ta' negozjar Il-Kunsill jilħaq qbil dwar il-pożizzjoni tiegħu dwar regoli biex jinħatru rappreżentanti legali għall-ġbir ta' evidenza (stqarrija għall-istampa, 08/03/2019) Regolament dwar l-aċċess transfruntier għal evidenza elettronika: il-Kunsill jaqbel dwar il-pożizzjoni tiegħu (stqarrija għall-istampa, 07/12/2018) Ara l-paġna tal-laqgħa